
	Teisės akto projekto pakeitimai

	Parlamento pakeitimai, išdėstomi dviejuose stulpeliuose

Išbrauktos teksto dalys žymimos pusjuodžiu kursyvu kairiajame stulpelyje. Pakeitimai žymimi pusjuodžiu kursyvu abiejuose stulpeliuose. Naujas tekstas žymimas pusjuodžiu kursyvu dešiniajame stulpelyje.

Kiekvieno pakeitimo antraštės pirmoje ir antroje eilutėse nurodoma atitinkama svarstomo teisės akto projekto dalis. Jei pakeitimas susijęs su esamu teisės aktu, kurį siekiama pakeisti teisės akto projektu, antraštėje pridedamos trečia ir ketvirta eilutės, kuriose atitinkamai nurodomas esamas teisės aktas ir keičiama šio teisės akto dalis. 

Parlamento pakeitimai, pateikiami konsoliduoto teksto forma

Naujos teksto dalys žymimos pusjuodžiu kursyvu. Išbrauktos teksto dalys nurodomos simboliu „▌“ arba perbraukiamos. Pakeistos teksto dalys nurodomos naują tekstą pažymint pusjuodžiu kursyvu, o ankstesnį nereikalingą tekstą išbraukiant arba perbraukiant. 
Nežymimi tik grynai techninio pobūdžio pakeitimai, kuriuos daro tarnybos, siekdamos parengti galutinį tekstą.

EUROPOS PARLAMENTO TEISĖKŪROS REZOLIUCIJOS PROJEKTAS
dėl pasiūlymo dėl Tarybos reglamento dėl Sąjungos piliečių tapatybės kortelių ir Sąjungos piliečiams bei jų šeimos nariams, kurie naudojasi laisvo judėjimo teise, išduodamų teisę gyventi šalyje patvirtinančių dokumentų saugumo didinimo
(COM(2024)0316 – C10‑0112/2024 – 2024/0187(CNS))
(Speciali teisėkūros procedūra: konsultavimasis)
Europos Parlamentas,
–	atsižvelgdamas į Komisijos pasiūlymą Tarybai (COM(2024)0316),
–	atsižvelgdamas į Sutarties dėl Europos Sąjungos veikimo 77 straipsnio 3 dalį, pagal kurią Taryba kreipėsi į Parlamentą dėl konsultacijos (C10‑0112/2024),
–	atsižvelgdamas į Darbo tvarkos taisyklių 84 straipsnį,
–	atsižvelgdamas į Piliečių laisvių, teisingumo ir vidaus reikalų komiteto pranešimą (A10‑0000/2024),
1.	pritaria Komisijos pasiūlymui;
2.	ragina Tarybą pranešti Parlamentui, jei ji ketina nukrypti nuo teksto, kuriam pritarė Parlamentas;
3.	ragina Tarybą dar kartą konsultuotis su Parlamentu, jei ji ketina iš esmės keisti Parlamento patvirtintą tekstą;



4.	paveda Pirmininkei perduoti Parlamento poziciją Tarybai, Komisijai ir valstybių parlamentams.

2019 m. birželio 20 d. Europos Parlamento ir Tarybos reglamentas (ES) 2019/1157 dėl Sąjungos piliečių tapatybės kortelių ir Sąjungos piliečiams bei jų šeimos nariams, kurie naudojasi laisvo judėjimo teise, išduodamų teisę gyventi šalyje patvirtinančių dokumentų saugumo didinimo pradėtas taikyti nuo 2021 m. rugpjūčio 2 d. Juo nustatyti bendri būtiniausi į jo taikymo sritį įtrauktų dokumentų apsaugos priemonių ir formato standartai ir jis buvo numatytas pagal 2016 m. gruodžio mėn. Europos kovos su kelionės dokumentų klastojimu stiprinimo veiksmų planą (COM(2016) 790), nes tokių dokumentų klastojimas sudaro sąlygas terorizmui ir organizuotam nusikalstamumui. 

Europos Parlamentas savo 2018 m. pozicijoje pabrėžė, kad tokių dokumentų saugumo standartus svarbu gerinti ne tik kovojant su dokumentų klastojimu ir tapatybės vagystėmis, bet ir siekiant sudaryti palankesnes sąlygas naudotis laisvo judėjimo teise ES. Ypatingas dėmesys buvo skiriamas aukščiausių įmanomų duomenų apsaugos ir duomenų saugumo, visų pirma atsižvelgiant į biometrinius duomenis, bei nepilnamečių apsaugos standartų nustatymui. Parlamentas taip pat primygtinai reikalavo, kad visose tapatybės kortelėse ir teisę gyventi šalyje patvirtinančiuose dokumentuose būtų atvaizduota ES vėliava kaip matomas ES pilietybės, papildančios piliečių nacionalinę tapatybę ir suteikiančios jiems didesnę apsaugą ir daugiau teisių, simbolis. 

2024 m. kovo 21 d. sprendime (byla C-61/22, Landeshauptstadt Wiesbaden) Europos Sąjungos Teisingumo Teismas pripažino Reglamentą (ES) 2019/1157 negaliojančiu dėl pasirinkto netinkamo teisinio pagrindo. Kaip nurodė Teisingumo Teismas, Reglamentas (ES) 2019/1157 turėjo būti priimtas remiantis Sutarties dėl Europos Sąjungos veikimo (SESV) 77 straipsnio 3 dalimi, kurioje numatyta speciali teisėkūros procedūra, o ne SESV 21 straipsnio 2 dalimi. Teisingumo Teismas taip pat nusprendė, kad Reglamento 2019/1157 pasekmės turėtų būti paliktos galioti, kol įsigalios jį pakeičiantis reglamentas, kuris bus galiojantis, ir nustatė dvejų metų laikotarpį nuo metų, einančių po Teisingumo Teismo sprendimo paskelbimo, sausio 1 d. kaip protingą terminą naujajam reglamentui priimti. 

Kiti Teisingumo Teismui pateikti galimi Reglamento (ES) 2019/1157 negaliojimo pagrindai, t. y. tariamas Europos Sąjungos pagrindinių teisių chartijos ir Bendrojo duomenų apsaugos reglamento nesilaikymas, buvo atmesti.

2024 m. liepos 23 d. Europos Komisija pateikė Tarybos reglamento dėl Sąjungos piliečių tapatybės kortelių ir Sąjungos piliečiams bei jų šeimos nariams, kurie naudojasi laisvo judėjimo teise, išduodamų teisę gyventi šalyje patvirtinančių dokumentų saugumo didinimo projektą, kurio teisinis pagrindas, remiantis Teisingumo Teismo nurodymu, yra SESV 77 straipsnio 3 dalis.

 Naujame pasiūlyme iš esmės pakartojamas Parlamento ir Tarybos priimto Reglamento (ES) 2019/1157 tekstas. Kaip pažymėta Komisijos pasiūlymo aiškinamajame memorandume, siekiant įtraukti būtinus procedūrinius patikslinimus ir atsižvelgti į pokyčius, įvykusius nuo Reglamento (ES) 2019/1157 priėmimo, pasiūlyta keletas 2019 m. teksto pakeitimų.

Pranešėjas palankiai vertina Komisijos pasiūlymą, nes jis iš esmės atspindi 2019 m. Parlamento patvirtintą tekstą, kuriame įtvirtintas požiūris ir tikslai tebėra aktualūs dabartinėmis aplinkybėmis, ir pritaria vertinimui, kad svarstomame Tarybos reglamente turėtų būti padaryti tik nedideli pakeitimai, palyginti su Reglamentu (ES) 2019/1157.

